**ทำไมต้อง พรบ.สร้างอนาคตไทย 2020 ?**

**จาก Facebook ชัชชาติ สิทธิพันธุ์**

จากความจำเป็นในการพัฒนาโครงสร้างพื้นฐานของประเทศ ทำให้รัฐบาลได้เสนอ "ร่างพระราชบัญญัติให้อำนาจกระทรวงการคลังกู้เงินเพื่อการพัฒนาโครงสร้างพื้นฐานด้านการคมนาคมขนส่งของประเทศ" โดยหลักการที่สำคัญของพรบ.นี้คือ

- เป็นยุทธศาสตร์ในการพัฒนาโครงสร้างพื้นฐานด้านการคมนาคมขนส่งของประเทศที่ตอบสนองเป้าหมายในการพัฒนาประเทศทั้งด้านเศรษฐกิจและสังคม

- เป็นการอำนวยความสะดวกด้านการคมนาคมแก่ประชาชนทั้งในพื้นที่ชนบท พื้นที่เมือง และ พื้นที่เศรษฐกิจสำคัญ รวมทั้งการเชื่อมโยงฐานการผลิตกับฐานการส่งออกระหว่างภูมิภาคต่างๆของประเทศไทย และประเทศเพื่อนบ้าน เพื่อให้ไทยเป็นศูนย์กลางด้านการคมนาคมของอาเซียน

- เป็นการเพิ่มขีดความสามารถในการแข่งขันของประเทศ ลดต้นทุนค่าใช้จ่ายการบริหารจัดการระบบขนส่ง ตลอดจนอำนวยความสะดวกในการเดินทางของประชาชน

ผมคิดว่าพวกเราส่วนใหญ่เห็นด้วยในหลักการ แต่ยังสงสัยว่าทำไมต้องกู้ ทำไมไม่ทำในปีงบประมาณ ผมขอเรียนว่า เนื่องจากการพัฒนาระบบโครงสร้างพื้นฐานด้านคมนาคมขนส่งของประเทศนี้ จำเป็นต้องดำเนินการให้มีความเชื่อมโยงกันและดำเนินการติดต่อกันหลายปีจนกว่าจะเสร็จสิ้นโครงการ ดังนั้นเพื่อให้การพัฒนาโครงสร้างพื้นฐานด้านคมนาคมนี้แล้วเสร็จตามเป้าหมายและทันต่อการพัฒนาประเทศ จึงมีความจำเป็นต้องจัดเตรียมแหล่งเงินที่แน่นอนที่จะนำมาลงทุนอย่างต่อเนื่อง โดยมีการวางแผนการเงินระยะยาวที่สอดคล้องกับยุทธศาสตร์ประเทศ และจะช่วยวางแผนในการหาแหล่งเงินทุนได้อย่างมีประสิทธิภาพ เสริมสร้างความมั่นใจของภาคเอกชนในแผนการลงทุนของรัฐบาลที่ชัดเจนและต่อเนื่อง

ความมั่นใจของภาคเอกชนจะทำให้ภาคเอกชนสามารถเตรียมความพร้อมและวางแผนการลงทุนของตัวเองควบคู่ไปกับการลงทุนของรัฐบาลอย่างมีประสิทธิภาพ

จึงมีความจำเป็นที่จะต้องออก

"ร่างพระราชบัญญัติเพื่อให้อำนาจกระทรวงการคลังกู้เงินเพื่อการพัฒนาโครงสร้างพื้นฐานด้านคมนาคมขนส่งของประเทศ"

- กรอบวงเงินสองล้านล้านบาท เป็นกรอบวงเงินรวมสูงสุดที่จะใช้ในช่วงระยะเวลา 7 ปี (2557-2563)

- การดำเนินโครงการและการเบิกจ่ายเงิน จะค่อยๆทยอยทำเป็นลำดับ (ไม่ใช่ทำทีเดียวทั้งหมด) โดยจะทำในโครงการที่สอดคล้องตามยุทธศาสตร์ มีความเหมาะสมทั้งด้านเศรษฐกิจ สังคม สิ่งแวดล้อม

- โครงการทุกโครงการต้องปฏิบัติตามขั้นตอนกฎหมายที่จำเป็นก่อนเริ่มโครงการให้ครบถ้วน และ ให้หน่วยงานเจ้าของโครงการเสนอโครงการต่อสำนักงานคณะกรรมการพัฒนาเศรษฐกิจและสังคมแห่งชาติ สำนักงบประมาณ และ กระทรวงการคลัง เพื่อพิจารณากลั่นกรองและเสนอความเห็น ก่อนนำเสนอ ครม. เพื่อพิจารณาอนุมัติโครงการ (ไม่มีการลัดขั้นตอน)

ซึ่งพรบ.นี้ มียุทธศาสตร์ที่สำคัญสามด้านคือ

1. ยุทธศาสตร์การปรับเปลี่ยนรูปแบบการขนส่งทางถนนสู่การขนส่งที่ต้นทุนต่ำกว่า

ในปัจจุบัน ประเทศไทยขนส่งสินค้าโดยใช้รถบรรทุกเป็นส่วนใหญ่ (86%) โดยมีการขนทางรถไฟเพียง 2% ขนส่งทางน้ำเพียง 12% ทั้งๆที่การขนส่งทางรถบรรทุก มีต้นทุนและก่อให้เกิดมลภาวะสูง จึงมีความจำเป็นที่เราต้องพยายามเพิ่มการขนส่งทางรางและทางน้ำให้มากขึ้น ตัวอย่างโครงการเช่น

- การพัฒนาและปรับปรุงโครงข่ายทางรถไฟที่มีอยู่ โดยพัฒนารถไฟทางคู่ในเส้นทางต่างๆ

- การพัฒนาท่าเรือในลำน้ำและท่าเรือชายฝั่ง เช่น ท่าเรืออ่างทอง ท่าเรือสงขลา 2 ท่าเรือชุมพร ท่าเรือปากบารา

- การพัฒนาระบบการขนส่งต่อเนื่อง เช่น สถานีขนส่งสินค้า ทางรถไฟเชื่อมท่าเรือ และ สิ่งอำนวยความสะดวกต่างๆ

2. ยุทธศาสตร์พัฒนาโครงสร้างพื้นฐานและสิ่งอำนวยความสะดวกในการเดินทางและขนส่งเพื่อเชื่อมภูมิภาคต่างๆทั่วประเทศ และ เชื่อมโยงกับประเทศเพื่อนบ้าน

เป็นการพัฒนาโครงข่ายเพื่อเชื่อมโยงภายในประเทศ และ เชื่อมโยงกับต่างประเทศ ตัวอย่างโครงการเช่น

- การปรับปรุงด่านศุลกากรทั่วประเทศ

- การพัฒนาโครงข่ายถนนเชื่อมประเทศไทยกับประเทศเพื่อนบ้าน

- การพัฒนาระบบรถไฟฟ้าความเร็วสูง

- การพัฒนาระบบรถไฟทางคู่สายใหม่

- การพัฒนาโครงข่ายทางหลวงพิเศษ (มอเตอร์เวย์)

3. ยุทธศาสตร์พัฒนาและปรับปรุงระบบขนส่งเพื่อเพิ่มความคล่องตัวในการเดินทาง

ปัจจุบัน การคมนาคมขนส่งในหลายๆจุดเป็นคอขวด เช่น การจราจรใน กทม. ถนนหลักหลายๆสายที่ยังเป็นสองเลนอยู่ จึงต้องมีการปรับปรุงเพื่อลดปัญหาคอขวดและเพิ่มความคล่องตัวในการเดินทาง ตัวอย่างโครงการเช่น

- การพัฒนาระบบรถไฟฟ้าใน กทม.

- การพัฒนาโครงข่ายถนนเพื่อลดปัญหาการจราจร การขยายถนนเป็นสี่ช่องจราจร

- การบูรณะโครงข่ายถนนสายหลักที่มีสภาพเสื่อมโทรม

จะเห็นได้ว่ายุทธศาสตร์ทั้งสามด้านเป็นยุทธศาสตร์ที่มีการวางแผนมาเป็นอย่างดี และจะช่วยแก้ปัญหาที่สำคัญของโครงสร้างพื้นฐานการคมนาคมของประเทศไทย โดยมีความครอบคลุมในทุกๆด้านครับ